b'\n_START_ARTICLE_\nTemni slani\xc5\xa1\xc4\x8dar\n_START_SECTION_\nOpis\n_START_PARAGRAPH_\nJe edini predstavnik svojega rodu, zelo majhen za raznokrilega ka\xc4\x8djega pastirja, saj odrasli dose\xc5\xbeejo v dol\xc5\xbeino le 30 do 38 mm. Opazna je nesorazmerno velika glava. Samci s starostjo postajajo vedno temnej\xc5\xa1i in so s\xc4\x8dasoma skoraj \xc4\x8drni, z rahlim modrikastim odtenkom po trebu\xc5\xa1nem delu zadka in oprsja, le \xc2\xbbobraz\xc2\xab\xc2\xa0ostane svetlej\xc5\xa1i. Samice in mladi samci so po telesu svetlorjavi, s \xc4\x8drnim vzorcem po hrbtni strani zadka._NEWLINE_Podoben je manj\xc5\xa1im predstavnikom kamenjakov (rod Sympetrum), ki pa so bolj rde\xc4\x8di. Od bli\xc5\xbee lahko temnega slani\xc5\xa1\xc4\x8darja prepoznamo tudi po \xc5\xa1irokih, redko o\xc5\xbeiljenih krilih z bledimi pterostigmami, ki imajo temnej\xc5\xa1e vzdol\xc5\xbene robove, zaradi \xc4\x8desar zgledajo kot ena\xc4\x8daji (=)._NEWLINE_Odrasli letajo od sredine maja do za\xc4\x8detka avgusta, v \xc5\xa0paniji tudi \xc5\xa1e septembra.\n_START_SECTION_\nHabitat in raz\xc5\xa1irjenost\n_START_PARAGRAPH_\nRazmno\xc5\xbeuje se v plitvih ribnikih in jezerih, vklju\xc4\x8dno s polslanimi bazen\xc4\x8dki, ki se poleti izsu\xc5\xa1ijo, uspeva pa tudi v umetnih vodnih telesih, kot so betonski rezervoarji za vodo, ki so lahko precej globoka. Znan je po tem, da se seli na dolge razdalje, zato odrasle najdemo tudi dale\xc4\x8d od vode._NEWLINE_Obmo\xc4\x8dje raz\xc5\xa1irjenosti je veliko, obsega ve\xc4\x8dji del Sredozemlja, Bli\xc5\xbenji vzhod in Srednjo Azijo do Ka\xc5\xa1mirja in skrajnega vzhoda Kitajske, a populacija nikjer ni zelo \xc5\xa1tevil\xc4\x8dna. V Evropi je severni rob obmo\xc4\x8dja raz\xc5\xa1irjenosti v Padski ni\xc5\xbeini, na Balkanu pa je prisotnost skoncentrirana na obalah Jadranskega morja. V za\xc4\x8detku 20. stoletja so temne slani\xc5\xa1\xc4\x8darje opazili v ve\xc4\x8d dr\xc5\xbeavah, za katere prej ni bilo podatkov o pojavljanju, kar je delno posledica ve\xc4\x8dje pozornosti, delno pa tudi pove\xc4\x8devanju populacije._NEWLINE_V Sloveniji je bil temni slani\xc5\xa1\xc4\x8dar prvi\xc4\x8d opa\xc5\xbeen leta 2012 v \xc5\xa0kocjanskem zatoku; tudi za nekatere druge dr\xc5\xbeave so znana le posami\xc4\x8dna opa\xc5\xbeanja, brez podatkov o razmno\xc5\xbeevanju.'